เชื่อโอบามาสานต่อนโยบายกับอาเซียน
ซีอีโอไพร้วอเตอร์เฮ้าส์คูเปอร์ส ประเทศไทย ชี้ เลือกตั้งประธานาธิบดีสหรัฐครั้งนี้ ส่งผลต่อการค้า การลงทุน และความสัมพันธ์ระหว่างไทย-สหรัฐ
7 พ.ย. 2555

ซีอีโอไพร้วอเตอร์เฮ้าส์คูเปอร์ส ประเทศไทย ชี้ เลือกตั้งประธานาธิบดีสหรัฐครั้งนี้ ส่งผลต่อการค้า การลงทุน และความสัมพันธ์ระหว่างไทย-สหรัฐ
นายศิระ อินทรกำธรชัย ประธานกรรมการบริหาร บริษัท ไพร้ซวอเตอร์เฮาส์คูเปอร์ส ประเทศไทย (PwC) กล่าวว่า เป็นการแข่งขันที่สูสีมากระหว่างทั้งสองค่าย ผลที่ได้ถือว่าเป็นสิ่งที่สะท้อนความต้องการของคนอเมริกันส่วนใหญ่ โดยเชื่อว่าสหรัฐฯ ยังจะคงสานต่อนโยบายกับกลุ่มประเทศสมาชิกอาเซียน ในฐานะขององค์กรและรัฐสมาชิกที่มีอยู่ เพราะจนถึงปัจจุบันกลุ่มประเทศอาเซียนถือเป็นกลุ่มสมาชิกที่มีบทบาทความสำคัญในด้านการค้ากับสหรัฐฯ เพราะหากดูจากสถิติตลาดการส่งออกสำคัญของไทยก็จะพบว่า สหรัฐฯ ยังเป็นหนึ่งในสามคู่ค้าสำคัญ โดยมีมูลค่ากว่า 5.3 แสนล้านบาทในช่วง 9 เดือนที่ผ่านมา รองจาก จีน และ ญี่ปุ่น ซึ่งความร่วมมือที่แข็งแกร่งระหว่างสหรัฐฯ และอาเซียนจะช่วยให้เห็นการเติบโตทางด้านเศรษฐกิจ ความมั่นคงทางการเมือง การค้า การลงทุนต่อไป 
นอกจากนี้ ปีหน้าจะเป็นปีที่เฉลิมฉลองความสัมพันธ์ไทย-สหรัฐฯ ครบรอบ 180 ปี ถือเป็นโอกาสที่จะได้มองย้อนกลับไปดูสิ่งที่ประสบความสำเร็จร่วมกันและมองอนาคตของทั้งสองประเทศไปพร้อมๆกัน ไม่ว่าจะเป็นโอกาสในการค้า ลงทุน หรือขยายการส่งออกที่มากขึ้น บทบาทของไทยและอาเซียนในเวทีโลกจะยิ่งทวีความน่าสนใจมากขึ้น และเชื่อว่ามิตรภาพจะยิ่งมีความแน่นแฟ้นมากและยังคงความแข็งแกร่งมากขึ้นในปี 2013
"ผมเชื่อว่า ผลการเลือกตั้งไม่น่าจะเปลี่ยนแปลงในเชิงนโยบายมากนัก ความไม่แน่นอนทางเศรษฐกิจโลก และปัญหาวิกฤตหนี้ยุโรปจะยังคงเป็นความเสี่ยงในระยะยาวอยู่ เงินทุนไหลเข้าในภูมิภาคอันเนื่องมาจากมาตรการอัดฉีดเงินเข้าระบบ หรือ คิวอี 3 น่าจะยังมีอยู่อย่างต่อเนื่อง แต่ทั้งนี้ทั้งนั้นภาคธุรกิจและนักลงทุนก็ต้องระวังความเสี่ยงเรื่องของการเก็งกำไรด้วย" นายศิระกล่าว